*Prijedlog*

Vlada Republike Hrvatske

**Program obnove komunalne i elektroenergetske infrastrukture Grada Vukovara za razdoblje 2019.-2022. godine**

Travanj 2019.

**1. UVOD**

Vlada Republike Hrvatske, Zaključkom (KLASA: 022-03/16-07/372, URBROJ: 50301-25/05-16-2) od 17. studenog 2016. godine, zadužila je Ministarstvo mora, prometa i infrastrukture, Ministarstvo graditeljstva i prostornoga uređenja, Ministarstvo zaštite okoliša i energetike, Ministarstvo državne imovine, Ministarstvo regionalnoga razvoja i fondova Europske unije, da u suradnji s Gradom Vukovarom, Hrvatskim vodama, te društvima Hrvatske ceste d.o.o. i Hrvatska elektroprivreda d.o.o., u okviru svoje nadležnosti osiguraju pripremu izrade Programa obnove komunalne i elektroenergetske infrastrukture Grada Vukovara za razdoblje 2017.-2021. godine.

Temeljem Zaključka Vlade Republike Hrvatske, nositelj izrade Programa je Ministarstvo mora, prometa i infrastrukture, koje je koordiniralo radom svih sudionika izrade te izvršilo kompletiranje prijedloga i izradu ovog dokumenta.

U svrhu provođenja Zaključka, 17. studenoga 2016. godine, između navedenih ministarstava i društava potpisan je Sporazum o međusobnoj suradnji na pripremi obnove komunalne i elektroenergetske infrastrukture Grada Vukovara za razdoblje 2017.-2021. godine, a predmet te suradnje je:

* postizanje i očuvanje dobrog stanja površinskih i podzemnih voda radi zaštite života i zdravlja ljudi, zaštite njihove imovine, zaštite vodnih i o vodi ovisnih ekosustava, kao i zaštitu ljudi i njihove imovine od poplava i drugih oblika štetnog djelovanja voda, osiguranje dovoljnih količina kvalitetne pitke vode za vodoopskrbu stanovništva i potrebnih količina vode za različite gospodarske potrebe unaprjeđenjem postojećih i razvojem novih vodocrpilišta,
* razvoj sustava odvodnje i pročišćavanja otpadnih voda, stvaranjem boljih uvjeta za život i razvoj gospodarstva u prostornom obuhvatu područja Grada Vukovara,
* proizvodnja električne energije iz obnovljivih izvora energije,
* održivi razvoj uz poboljšanje životnih uvjeta izgradnjom predviđenih infrastrukturnih i drugih projekata (mostova, prometnica, vodnih građevina i putova i dr.) vodeći računa o prihvatljivosti istih za okoliš,
* stvaranje uvjeta za razvoj turizma, sporta i rekreacije,
* stvaranje uvjeta za unaprjeđenje i razvoj svih vidova prometa i
* jačanje kapaciteta za prijenos iskustava i znanja u upravljanju složenim višenamjenskim projektima s mogućnošću njihova korištenja kao izvoznog proizvoda.

Grad Vukovar je temeljem Zaključka izradio prijedlog s popisom njima potrebnih projekata te je isti dostavio ostalim članovima Programskog vijeća, a koji su ih zatim razmotrili i prihvatili u skladu sa svojim mogućnostima.

U obnovu komunalne i elektroenergetske infrastrukture u Gradu Vukovaru uključeni su: Ministarstvo graditeljstva i prostornoga uređenja, Ministarstvo zaštite okoliša i energetike, Ministarstvo državne imovine, Ministarstvo regionalnoga razvoja i fondova Europske unije, Ministarstvo mora, prometa i infrastrukture, državna javna poduzeća (Hrvatske ceste, Hrvatske vode, Hrvatska elektroprivreda i HŽ Infrastruktura) i Grad Vukovar.

Program se donosi za razdoblje 2019.-2022. godinu, a ne za razdoblje 2017.-2021. godine radi proteka vremena u usuglašavanju projekata između potpisnika Sporazuma.

U programskom razdoblju planira se 13 vodnogospodarskih projekata vrijednosti 315.490.130,00 kuna, od čega je najznačajniji projekt Regulacija desne obale rijeke Dunav od rkm 1.333 do 1.328 od Vukovara do Vučedola, ukupno procijenjene vrijednosti 380.000.000,00 kn, koji se u programskom razdoblju planira realizirati u iznosu od 138.500.000,00 kuna.

Obnova cestovne i željezničke infrastrukture u kontekstu obnove i razvoja Grada Vukovara mora se sagledavati u sprezi sa geoprometnom povezanošću s Vukovarsko-srijemskom županijom, obzirom da je tek tako moguće sagledati utjecaj i značenje prometa za gospodarski i opći razvoj Grada Vukovara. Građenje, rekonstrukcija i održavanje cestovnih prometnica odvija se u okviru godišnjih planova građenja i održavanja državnih, županijskih i lokalnih cesta. Tijekom razdoblja 2019.-2022. godine planira se projektiranje, građenje, rekonstrukcija i izvanredno održavanje cestovne infrastrukture na području Grada Vukovara ukupne procijenjene vrijednosti od 241.747.000,00 kn za državne ceste. U tijeku je realizacija projekta Nadogradnja i elektrifikacija postojeće željezničke pruge od značaja za međunarodni promet M601 Vinkovci - Vukovar kojim se do 2021. godine planira uložiti 485.299.259,08 kn u željezničku infrastrukturu na području Vukovarsko-srijemske županije.

U periodu od završetka mirne reintegracije Hrvatskog Podunavlja pa do danas u Grad Vukovar uloženo je 95.594.000,00 kn iz različitih programa Hrvatske elektroprivrede d.o.o. Strateški projekt HEP-Operatora distribucijskog sustava je prijelaz mreže srednjeg napona s pogonskog napona 10 kV na 20 kV, a koji se provodi već nekoliko desetljeća različitim intenzitetom u pojedinim dijelovima distribucijske mreže, ovisno o raspoloživim sredstvima i ocjeni stanja.

**2. VODNO GOSPODARSTVO**

**EU projekt Vukovar – projekt poboljšanja vodno-komunalne infrastrukture Grada Vukovara**

Projektom će se poboljšati vodno-komunalna infrastruktura Grada Vukovara koja će obuhvatiti osiguranje dostatne količine kvalitetne vode za piće te odvodnja i pročišćavanje otpadnih voda s osnovnim ciljem zaštite zdravstvenog stanja i poboljšanja životnih uvjeta postojećih i novo priključenih stanovnika na području aglomeracije Vukovar.

Projekt uključuje dogradnju 7 km i rekonstrukciju 21 km vodoopskrbnog sustava, dogradnju 66,7 km i rekonstrukciju 28 km sustava odvodnje otpadnih voda vukovarskog područja te izgradnju UPOV-a 3. stupnja pročišćavanja s kapacitetom od 42.100 ES.

Projekt Vukovar za koji je Ugovor o dodjeli bespovratnih sredstava i Ugovor o sufinanciranju potpisan u listopadu 2014. godine i odobren Odlukom EK u 2015. godini (ukupno prihvatljivi troškovi - 361.912.515 kuna od kojih su bespovratna EU sredstva 255.569.632 kuna) u 2017. godini je podijeljen na faze, gdje se prva faza sufinancirala iz Operativnog programa „Zaštita okoliša“ 2007.-2013., (ukupno prihvatljivi troškovi 52.593.712 kuna, od čega EU bespovratna sredstva 37.139.792 kuna) iznos koji je realiziran do kraja 2016. godine.

Druga faza projekta Vukovar se financira iz Operativnog programa „Konkurentnost i kohezija“ 2014.-2020. (ukupno prihvatljivi troškovi 314.144.301 kuna (što sa PDV-om iznosi 392.680.376 kuna), od čega su EU bespovratna sredstva 221.837.433 kuna) i to 70,62% iz EU i 29,38% iz nacionalnih sredstava. Realizirano 228.593.671 kn do kraja 2018. godine.

Završetkom prve faze projekta ostvareni su sljedeći ključni pokazatelji: 2,6 km obnovljene vodoopskrbne mreže, 7 km izgrađenih spojnih cjevovoda, 17,2 km obnovljene mreže za odvodnju i 6 km izgrađenog sustava za odvodnju, a ostatak pokazatelja bit će ostvaren završetkom svih aktivnosti projekta kroz OPKK.

|  |  |
| --- | --- |
| NOSITELJ: | Vodovod Grada Vukovara d.o.o. |
| U SURADNJI SA: | HRVATSKE VODE |
| NAČIN FINANCIRANJA: | Europska unija, Hrvatske vode, Ministarstvo zaštite okoliša i energetike, Jedinica lokalne samouprave, Javni isporučitelj vodnih usluga - sve kroz Plan upravljanja vodama Vodovod Grada Vukovara d.o.o. |
| DINAMIKA PROVEDBE: | 2016.-2022. |

**Uređenje rijeke Vuke i obalnog pojasa na području Grada Vukovara od ušća u Dunav do Bobotskog kanala (rkm 0+000 do 3+640)**

Uređenje rijeke Vuke i obalnog pojasa na području Grada Vukovara od ušća u Dunav do ušća Bobotskog kanala je od vitalnog značaja za Grad Vukovar, s obzirom da trenutačno stanje uređenosti rijeke Vuke ne odgovara hidrotehničkim, urbanističkim, ekološkim i krajobraznim kriterijima na području Grada Vukovara. Vodostaji rijeke Vuke tijekom ljetnog razdoblja uobičajeno se nalaze u domeni malih voda, što uzrokuje loše stanje voda na području Gada Vukovara.

Projekt se sastoji od tri zahvata: uređenja rijeke Vuke i obalnog pojasa na području Grada Vukovara od ušća u Dunav do Bobotskog kanala (rkm 0+000 do 3+640), vodnogospodarskog uređenja rijeke Vuke od rkm 0+400 do 1+400 na području Grada Vukovara i uređenja desne obale rijeke Vuke od rkm 0+800 do 1+200 – izgradnja pješačke staze s javnom rasvjetom. Ukupna vrijednost projekta je 46.000.000 kn. Realizirano 6.667.660 kn do kraja 2018. godine.

|  |  |
| --- | --- |
| NOSITELJ: | Hrvatske vode |
| NAČIN FINANCIRANJA: | Izvorna sredstva Hrvatskih voda |
| DINAMIKA PROVEDBE: | 2013.-2022. |

**Regulacija desne obale rijeke Dunav od rkm 1.333 do 1.328 od Vukovara do Vučedola**

Izrađena je projektna dokumentacija za uređenje desne obale rijeke Dunav. Kako bi se spriječila daljnja erozija desne obale Dunava te stabilizirala obala i obalni pojas Grada Vukovara (od rkm 1.333 do 1.328) definirana je nova regulacijska linija desne obale Dunava izvođenjem regulacijskih objekata, uz osiguravanje plovnog puta promatrane dionice rijeke i osigurali preduvjeti za buduće oblikovanje novog akvatorija između novih regulacijskih objekata i postojeće obale. Zahvat je podijeljen na 4 dionice, a u okviru projekta predviđeno je: sprječavanje erozije desne obale Dunava; izgradnja obaloutvrde u funkciji zaštite od štetnog djelovanja velikih voda u duljini 5 km, odnosno stabiliziranje obale i obalnog pojasa uz osiguravanje povoljnijih uvjeta plovnog puta promatrane dionice rijeke; osiguranje preduvjeta za buduće oblikovanje novog akvatorija između novih regulacijskih objekata i postojeće obale, odnosno formiranje akvatorija za lučicu za cca 600 plovila; formiranje operativne obale za privezivanje putničkih brodova; formiranje lukobrana u duljini cca 700 metara; stvaranje uvjeta za urbano uređenje izgradnjom biciklističkih staza i nogostupa u duljini 5 km; formiranje novog kopnenog područja veličine 10 hektara za nove gradske sadržaje uz rijeku Dunav; omogućavanje povezivanja Vukovara i Vučedola šetnicom i biciklističkom stazom do Muzeja vučedolske kulture. Vrijednost projekta je 380.000.000 kn. Realizirano 912.580 kn do kraja 2018. godine.

|  |  |
| --- | --- |
| NOSITELJ: | Hrvatske vode |
| NAČIN FINANCIRANJA: | Izvorna sredstva Hrvatskih voda |
| DINAMIKA PROVEDBE: | 2016.-2027. |

**Uređenje i zaštita od poplava Otoka športova u Vukovaru**

Prosječna kota terena na Otoku športova je 82.3 m nm, što ne osigurava obranu od visokih voda rijeke Dunav te su objekti na Otoku športova ugroženi. Obrana od poplava na Otoku športova u Vukovaru provodi se do kote 83.00 m nm, te je u tu svrhu predviđena izvedba zaštitnog zida kao i protupoplavne zaštite po obodu Otoka športova, a uz crpljenje zaobalnih procijednih voda na području Otoka športova. Projektom uređenja i zaštite od poplava Otoka športova predviđeni su zahvati: čišćenja dna akvatorija južno od pristupne ceste; nasipavanja dijela akvatorija sjeverno od projektirane ceste; rekonstrukcije obaloutvrde; rekonstrukcije rampe za spust čamaca; izvedbe zaštitnog zida i protupoplavne zaštite; izvedbe prometnih površina i pristupnih rampi; uređenja zelenih površina, pozornice i gledališta; obogaćivanja vodom lučkog akvatorija i oborinske odvodnje i evakuacije procijednih voda.

Ukupna vrijednost projekta je 18.623.380 kn. Do kraja 2018. godine realizirano je radova u vrijednosti od 15.824.820 kn.

|  |  |
| --- | --- |
| NOSITELJ: | Hrvatske vode |
| NAČIN FINANCIRANJA: | Izvorna sredstva Hrvatskih voda |
| DINAMIKA PROVEDBE: | 2013.-2019. |

**Vodnogospodarsko uređenje i revitalizacija retencijskog prostora starog korita rijeke Vuke u Vukovaru**

Problemi vodnog sustava Stare Vuke su deponiranje građevinskog otpada, taloženje većih količina sedimenta zbog nepostojanja značajnog protoka vode, te nepostojanje kontinuiranog dotoka svježe vode u ova područja. Ovi problemi imaju za posljedicu pogoršanje trofičkog stanja te nemogućnost razvijanja flore i faune vodnog sustava Stare Vuke.

U svrhu revitalizacije područja Stare Vuke predviđeno je čišćenje i prokapanje njenog korita te dovođenje svježe vode iz reguliranog korita Vuke, odnosno punjenje Stare Vuke za trajanja visokih voda Dunava.

Revitalizacijom i vodnogospodarskim uređenjem Stare Vuke, a uz formiranje retencijskog prostora za prihvat dijela velikih voda, stvoriti će se preduvjeti za ostvarivanje prirodne cjeline starog korita rijeke Vuke, park-šumice Vuke, park-šumice Adica i sadašnjeg toka rijeke Vuke.

Ukupna vrijednost projekta je 17.500.000 kn. Do kraja 2018. godini utrošeno 6.500.000 kn.

|  |  |
| --- | --- |
| NOSITELJ: | Hrvatske vode |
| NAČIN FINANCIRANJA: | Izvorna sredstva Hrvatskih voda |
| DINAMIKA PROVEDBE: | 2009.-2022. |

**Vodnogospodarsko uređenje i revitalizacija akumulacijskog prostora rita Grabrovo kod spomen-obilježja Ovčara**

Zahvat obuhvaća uređenje prirodne akumulacije, vraćanjem prirodnih uvjeta i biološke raznolikosti. Osiguranje dovoljnih količina vode, njenog akumuliranja u ritu i kontroliranje tečenja izvršiti će se izgradnjom ustave i tehničkim uređenjem vodnog sustava, što će doprinijeti ukupnom uređenju šireg područja spomen-obilježja Ovčara. Ukupna procijenjena vrijednost projekta je 4.000.000 kn.

|  |  |
| --- | --- |
| NOSITELJ: | HRVATSKE VODE |
| NAČIN FINANCIRANJA: | Izvorna sredstva Hrvatskih voda |
| DINAMIKA PROVEDBE: | 2019.-2022. |

**Ulaganja u razvoj vodoopskrbe distributivnog područja Vukovara**

Obuhvaćena je izrada projektne dokumentacije za rekonstrukciju vodoopskrbne mreže i aktivnosti vezane uz smanjenje gubitaka u vodoopskrbnom sustavu, rekonstrukcija glavnih vodoopskrbnih cjevovoda u naseljima Trmpojevci i Bokšić – 2. faza – naselje Bokšić te rekonstrukcija cjevovoda pitke vode u Gradu Vukovaru. Ukupna procijenjena vrijednost projekta je 7.455.000 kn. Realizirano 947.000kn do kraja 2018. godine.

|  |  |
| --- | --- |
| NOSITELJ: | Vodovod Grada Vukovara d.o.o. |
| U SURADNJI SA: | HRVATSKE VODE |
| NAČIN FINANCIRANJA: | Izvorna sredstva Hrvatskih voda |
| DINAMIKA PROVEDBE: | 2017.-2022. |

**Izrada projektne dokumentacije i rekonstrukcija i sanacija vodovodne mreže na području Grada Vukovara**

Zahvat obuhvaća 3 zahvata: izradu projektne dokumentacije rekonstrukcije vodovodne mreže u naselju Lužac i ulici Matice Hrvatske do spoja na Bogdanovačku ulicu u Vukovaru ukupne vrijednosti 350.000,00 kn; sanaciju vodovodne mreže u ulicama Blage Zadre, Brune Bušića, Vile Velebita, Kralja Zvonimira, Hrvatskog zrakoplovstva, Krešimira Ćosića, Bernarda Vukasa, Željeznička, Đure Đakovića, Nikole Perlića i Rudolfa Perešina, Domobranska, Josipa Kozarca, Ratarska i dio Sotinske, Široki put, Marije Jurić-Zagorke, Prosina i Bana Josipa Jelačića u Vukovaru ukupne vrijednosti 16.422.000 kn (od čega se u predviđenom razdoblju planira ostvariti 11.830.000 kn) i rekonstrukciju vodovodne mreže ulicama Vinogradska, Kudeljarska, Vinkovačka i Prljevo u Vukovaru ukupne vrijednosti 5.232.600 kn. U 2018. godini nisu utrošena financijska sredstva.

|  |  |  |
| --- | --- | --- |
| NOSITELJ: | Vodovod Grada Vukovara d.o.o. |  |
| U SURADNJI SA: | HRVATSKE VODE |  |
| NAČIN FINANCIRANJA: | Izvorna sredstva Hrvatskih voda |  |
| DINAMIKA PROVEDBE: | 2018.-2023. |

**Izrada projektne dokumentacije rekonstrukcije kolektora na području Grada Vukovara**

Predviđena je izrada projektne dokumentacije kanalizacije Vučedol-Iločka ulica, dijela kolektora A1, A2, B1 i D2, kolektora u ulicama Domovinskog rata, 12. Redarstvenika, Vijenac Ruđera Boškovića, Ante Starčevića, Kralja Tvrtka, 204. Vukovarske brigade, Dr. Franje Tuđmana i na trgu Matije Gupca – metodom bez raskopavanja; izrada projektne dokumentacije dogradnje i rekonstrukcije kanalizacije u ulicama Vijeća Europe, Bogdanovačka-Trg Drvena pijaca, Sv. L. Mandića, Lipovački put, Siniše Glavaševića i Dragutina Renarića te izrada projektne dokumentacije ugradnje zapornica na grupi objekata Borova 1 i Tri kućice ukupne vrijednosti 1.200.000 kn. Realizirano 62.000 kn u 2018.godini.

|  |  |  |
| --- | --- | --- |
| NOSITELJ: | Vodovod Grada Vukovara d.o.o. |  |
| U SURADNJI SA: | HRVATSKE VODE |  |
| NAČIN FINANCIRANJA: | Izvorna sredstva Hrvatskih voda |  |
| DINAMIKA PROVEDBE: | 2018.-2021. |

**Izgradnja kanalizacije u Ulici Petri skela u Vukovaru**

Izgradnja gravitacijskog kolektora duljine 1.270 m, tlačnog cjevovoda duljine 110 m i precrpne kanalizacijske stanice. Navedeni cjevovodi i crpna stanica su građevine komunalne infrastrukture za prikupljanje i odvodnju sanitarno-fekalnih voda Ulice Petri skela i Vučedol do postojećeg kanalizacijskog kolektora u Ulici Petri skela, te dalje do lokacije budućeg uređaja za pročišćavanje otpadnih voda Vukovar. Ukupna vrijednost izgradnje je 3.100.000 kn. Realizirano 538.000 kn u 2018.godini.

|  |  |  |
| --- | --- | --- |
| NOSITELJ: | Vodovod Grada Vukovara d.o.o. |  |
| U SURADNJI SA: | HRVATSKE VODE |  |
| NAČIN FINANCIRANJA: | Izvorna sredstva Hrvatskih voda |  |
| DINAMIKA PROVEDBE: | 2018.-2020. |

**Rekonstrukcija dijela kolektora A2**

Pri rekonstrukciji kolektora u središtu Grada Vukovara od Ulice dr. Franje Tuđmana do Ulice V. Nazora primijeniti će se metoda bez raskopavanja. Ukupna vrijednost rekonstrukcije je 1.750.000 kn.

|  |  |  |
| --- | --- | --- |
| NOSITELJ: | Vodovod Grada Vukovara d.o.o. |  |
| U SURADNJI SA: | HRVATSKE VODE |  |
| NAČIN FINANCIRANJA: | Izvorna sredstva Hrvatskih voda |  |
| DINAMIKA PROVEDBE: | 2019.-2020. |

**Rekonstrukcija kanalizacije u Ulici dr. Franje Tuđmana**

Rekonstrukcija dijela kanalizacije u Ulici dr. Franje Tuđmana (od Ulice Stjepana Radića do Bećarskog križa te od Ulice Nikole Andrića do Bećarskog križa) planira se izvesti metodom bez raskopavanja, a ukupna vrijednost rekonstrukcije je 645.000 kn.

|  |  |  |
| --- | --- | --- |
| NOSITELJ: | Vodovod Grada Vukovara d.o.o. |  |
| U SURADNJI SA: | HRVATSKE VODE |  |
| NAČIN FINANCIRANJA: | Izvorna sredstva Hrvatskih voda |  |
| DINAMIKA PROVEDBE: | 2020. |

**Dogradnja i rekonstrukcija kanalizacije u ulicama na području Grada Vukovara**

Dogradnja i rekonstrukcija kanalizacije u ulicama Vijeća Europe (dva odvojka), Bogdanovačka ulica – Trg Drvena pijaca, Sv. Leopolda Mandića, Lipovački put, Siniše Glavaševića, Dragutina Renarića-spoj na kanalizaciju u Ulici Vijeća Europe i ugradnja zapornica na crpnim stanicama Borovo 1 i Tri kučice na području Grada Vukovara ukupne vrijednosti 4.450.000 kn.

|  |  |  |
| --- | --- | --- |
| NOSITELJ: | Vodovod Grada Vukovara d.o.o. |  |
| U SURADNJI SA: | HRVATSKE VODE |  |
| NAČIN FINANCIRANJA: | Izvorna sredstva Hrvatskih voda |  |
| DINAMIKA PROVEDBE: | 2020.-2021. |  |

**3. OBNOVA ELEKTROENERGETSKE INFRASTRUKTURE**

Obnova elektroenergetske infrastrukture Grada Vukovara provodi se u skladu sa razvojnim planovima Hrvatske elektroprivrede.

Kroz program „Razvoj primarne distribucijske opreme i prijelaz na 20 kV napon Grada Vukovara“ Hrvatska elektroprivreda planira uložiti ukupno 50.500.000,00 kn, a kroz redovno održavanje još 2.096.000,00 kn u elektroenergetsku infrastrukturu Grada Vukovara.

**Plan razvoja primarne distribucijske mreže**

Prikazuje se okvirni plan obnove primarne distribucijske mreže. Vremenska dinamika temeljena je na kriteriju životnog vijeka, definiranog po vrstama elemenata distribucijske mreže, te ju treba shvatiti kao pregled troškova koji se mogu očekivati tijekom razdoblja planiranja. Stvarni redoslijed obnove pojedinih objekata primarne distribucijske mreže ipak treba odrediti na temelju procjene njihovog stvarnog stanja i značaja u mreži.

Planirani objekti za obnovu su:

* Postrojenje 35 kV i 10 kV u TS 35/10 kV VUKOVAR 1
* Postrojenje 35 kV i 10 kV u TS 35/10 kV BOROVO NASELJE
* Postrojenje 35 kV i 10 kV u TS 35/10 kV VUKOVAR 3
* Zamjena transformatora 4 MVA u TS 35/10 kV VUKOVAR 3 (8 MVA)
* Kabel 35 kV VUKOVAR 2 - VUKOVAR 3 (7,1 km)
* Kabel 35 kV VUKOVAR 2 - BOROVO NASELJE (2,0 km)
* Zamjena transformatora 8 MVA u TS 35/10 kV BOROVO NASELJE
* Zamjena transformatora 8 MVA u TS 35/10 kV VUKOVAR 1

**Plan prijelaza na 20 kV pogonski napon**

Prijelaz mreže srednjeg napona s pogonskog napona 10 kV na 20 kV je strateški projekt HEP- Operatora distribucijskog sustava, koji se provodi već nekoliko desetljeća različitim intenzitetom u pojedinim dijelovima distribucijske mreže, ovisno o raspoloživim sredstvima i ocjeni stanja, što uključuje pripremu za prijelaz na 20kV, zamjenu cca 40 km trase 10 kV kabela (oštećenih za vrijeme Domovinskog rata) i zamjenu transformatora 10/0,4 kV (55 komada), zamjena starih srednje naponskih postrojenja (25 komada) i građevinsko uređenje transformatorskih stanica (40 komada).

HEP-Operator distribucijskog sustava će aktivno sudjelovati u koordinaciji aktivnosti vezano za razvoj i održavanje distribucijske elektroenergetske mreže, koje su povezane s gradskom javnom rasvjetom, u smislu utvrđivanja optimalnih tehničkih rješenja, odnosno minimalizacije troškova izgradnje i održavanja mreže i javne rasvjete.

**4. PROMETNA INFRASTRUKTURA**

4.1. CESTOVNI PROMET

*4.1.1. Državne ceste*

U okviru cestovnih prometnica izdvojeno je nekoliko prioriteta koji će značajno doprinijeti poboljšanju sigurnosti prometa u Gradu Vukovaru, dok se obnova i održavanje cestovnih prometnica odvija u okviru godišnjih planova građenja i održavanja državnih, županijskih i lokalnih cesta. Društvo Hrvatske ceste d.o.o. u okviru svojih nadležnosti i u suradnji s Gradom Vukovarom predložilo je za razdoblje od 2019. do 2022. godine obnovu cestovne infrastrukture Grada Vukovara kako slijedi:

**Građenje nove obilaznice Grada Vukovara – buduća DC2**

Za poboljšanje sigurnosti prometa i prometnog rasterećenja u samom gradu, potrebna je izgradnja nove gradske zaobilaznice, što je ujedno i najveći kapitalni objekt cestovne prometne infrastrukture. U razdoblju od 2019. do 2022. godine izvest će se prva prometna cjelina – dio obilaznice ukupne procijenjene vrijednosti 200.040.000,00 kuna.

Postojeća obilaznica Grada Vukovara više nije u stanju preuzeti tranzitni promet, te tranzitni promet većim dijelom prolazi kroz mrežu gradskih ulica. Nova obilaznica Grada Vukovara, približne duljine 19,0 km, u potpunosti će obuhvatiti gradsko područje, uključujući i građevinsko područje.

Izrađena je projektna dokumentacija i ishođena je lokacijska dozvola kojom je definirana faznost izgradnje u osam faza te je do sada ishođeno četiri građevinske dozvole (dvije dionice i dva čvorišta).

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2019. – 2022. |

**Izgradnja biciklističke staze uz DC2 u ulici Bana J. Jelačića – EUROVELO 6**

Nakon izrade projektne dokumentacije ishođena je dozvola za građenje. Potrebno je izgraditi biciklističku stazu (EUROVELO 6) u cijeloj dužini ulice Bana Josipa Jelačića uz Vodotoranj do ceste za Muzej vučedolske kulture (cca 2.820,00 m). Procijenjena vrijednost radova je 3.500.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2019. – 2021. |

**Projekt rekonstrukcije dionice DC2 od Vukovara preko Sotina do Opatovca i kružni tok na raskrižju za Tovarnik**

Nakon izrade projektne dokumentacije i ishođenja dozvole za rekonstrukciju potrebno je rekonstruirati postojeću državnu cestu DC2, rekonstruirati raskrižje za Tovarnik u kružno raskrižje i izgraditi biciklističku stazu (EUROVELO 6) kroz prigradsko naselje Sotin (cca 7.700,00 m). Procijenjena vrijednost radova je 30.207.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2020. – 2022. |

**Biciklistička staza uz DC2 od Vukovara do Sotina i kroz Sotin – EUROVELO 6**

Nakon izrade projektne dokumentacije i ishođenja dozvola za građenje potrebno je izgraditi biciklističku stazu (EUROVELO 6) od ceste za Muzej vučedolske kulture do izlaza iz prigradskog naselja Sotin ulica smjeru Iloka (cca 10.820,00 m). Procijenjena vrijednost radova je 23.000.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2020. – 2022. |

**Rekonstrukcija raskrižja ulica 12 Redarstvenika – DC2 i Blage Zadre**

Izrađena je projektna dokumentacija za obnovu raskrižja na državnoj cesti DC519; ulice 12. redarstvenika i Blage Zadre. U tijeku je rješavanje imovinsko pravnih odnosa i ishođenje dozvole za građenje, a procijenjena vrijednost radova je 2.520.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2020. |

**Rekonstrukcija raskrižja ulica Priljevo – DC2 i Lužac**

Ishođena je građevinska dozvola. Potrebno je rekonstruirati raskrižje državne ceste DC2 – Ulica Priljevo i postojeća obilaznica Grada Vukovara. Procijenjena vrijednost radova je 4.130.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2020. |

**Obnova Županijske ulice – DC2**

Izrađena je projektna dokumentacija za obnovu dionice državne ceste DC2 – Županijske ulice, a procijenjena vrijednost radova je 6.800.000,00 kuna.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o |
| DINAMIKA PROVEDBE: | 2019. – 2020. |

**Obnova Ulice Dr. A. Bauera – DC2**

Izrađena je projektna dokumentacija za obnovu dionice državne ceste DC2 – Ulice dr. Antuna Bauera – Paje (cca 150,00 m), a procijenjena vrijednost radova je 1.200.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2020. |

**Obnova Ulice Antuna Augustinčića ‐ DC57**

Projektna dokumentacija za obnovu dionice državne ceste DC7 – Ulice Antuna Augustinčića (cca 310,00 m) je izrađena. Jednosmjerna Ulica A. Augustinčića predstavlja i postojeću obilaznicu Grada Vukovara, a procijenjena vrijednost radova je 1.100.000,00 kuna.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2020. |

**Raskrižje DC57 ‐ Trga M. Gupca i ulice A. Augustinčića**

Projektna dokumentacija za rekonstrukciju raskrižja na državnoj cesti DC57; ulice Antuna Augustinčića i Trga M. Gupca u tijeku je izrade. Razlog rekonstrukcije je povećanje sigurnosti školske djece obzirom se raskrižje nalazi gotovo u dvorištu osnovne škole dr. Antuna Bauera, a procijenjena vrijednost radova je 2.000.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2019. – 2020. |

**Projekt rekonstrukcije raskrižja ul. Bana Josipa Jelačića (DC2) sa pristupnom cestom do buduće lučice na Dunavu**

Izrada projektne dokumentacije i ishođenje dozvola za rekonstrukciju i građenje nije ugovoreno. Predviđeno je kako će projektna dokumentacija morati sadržavati rekonstrukciju raskrižja državne ceste DC2 ‐ ulica Bana Josipa Jelačića i ulice Šamac s novom pristupnom cestom do Dunava (surduk kod Vodotornja) te pristupnu cestu od buduće lučice do parkirališta hotela Dunav (cca 1.200,00 m) i da će projektant biti dužan angažirati stručnjaka za geomehaniku – geologiju zbog stanja pokosa usjeka, potencijalnih klizišta, te zaštite zaštićenog geolokaliteta; „Gorjanovićev praporni profil“. Nakon izrade projektne dokumentacije i ishođenja dozvole za građenje predviđena je rekonstrukcija raskrižja državne ceste DC2 i izgradnja pristupne ceste do Dunava (surduk kod Vodotornja) te spojne ceste od buduće lučice do parkirališta hotela „Dunav“. Procijenjena vrijednost projektne dokumentacije i radova je 4.325.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2020. - 2021. |

**Projekt rekonstrukcije nadvožnjaka i raskrižja na DC2 ulica Priljevo, Županijska i pristupna cesta za Luku Vukovar**

Ishođena je građevinska dozvola. Potrebno je izgraditi novi nadvožnjak uz postojeći preko željezničke pruge kako bi jednotračna državna cesta postala dvotračna, te rekonstruirati u kružni tok područje raskrižja Priljevo ulice, Županijske ulice i pristupne ceste za Luku Vukovar. Ova rekonstrukcija završna je faza izgradnje Ulice Priljevo kao četverotračne ceste, a kružnim raskrižjem omogućen je kvalitetniji pristup teretnim i specijalnim vozilima Luci Vukovar. Procijenjena vrijednost radova je 19.700.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2019. – 2020. |

**Projekt rekonstrukcije raskrižja ulica Kardinala A. Stepinca i Lokvanjski sokak – DC2**

Izrada projektne dokumentacije i ishođenje dozvole za rekonstrukciju nije ugovoreno. U tijeku je izmjena prostorno planske dokumentacije. Potrebno je izraditi projektnu dokumentaciju za rekonstrukciju raskrižja u kružni tok sa pristupnom cestom autobusnom kolodvoru i novoj gradskoj tržnici. Rekonstrukcija raskrižja je neophodna zbog pristupa budućoj Gradskoj tržnici i lakšeg izlaska te prometovanja autobusa sa autobusnog kolodvora. Procijenjena vrijednost projektne dokumentacije i radova je 4.165.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2020. – 2021. |

**Projekt rekonstrukcije ulice Augusta Šenoe – DC57 – obilaznica Vukovar**

Izrada projektne dokumentacije i ishođenje dozvole za rekonstrukciju nije ugovoreno. Potrebno je izraditi projektnu dokumentaciju za rekonstrukciju državne ceste DC57 – jednosmjerne ulice Augusta Šenoe (cca 260,00 m) – obilaznica Grada Vukovara. Uslijed intenzivnog teretnog prometa na Vukovarskoj obilaznici, te protekom vremena pojavila su se oštećenja. Projektna dokumentacija mora obuhvatiti ispitivanja postojeće kolničke konstrukcije, te analizu svih tehničkih opcija obnove kolnika. Projektant je dužan predložiti optimalna rješenja s financijskog stajališta te tehničko prometne opravdanosti. Nakon izrade projektne dokumentacije i ishođenja dozvole za rekonstrukciju potrebno je rekonstruirati postojeću državnu cestu ‐ ulica A. Šenoe. Procijenjena vrijednost projektne dokumentacije i radova je 1.350.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2020. – 2021. |

**Projekt rekonstrukcije ulice 12. Redarstvenika – DC519**

Potrebno izraditi projektnu dokumentaciju za rekonstrukciju državne ceste DC519 – ulice 12 redarstvenika (cca 2.200,00 m). Izrada projektne dokumentacije i ishođenje dozvole za rekonstrukciju nije ugovoreno. Redovnim održavanjem je presvučen završni sloj asfalta na cijeloj dionici, ali uslijed intenzivnog teretnog prometa protekom vremena pojavljuju se novi kolotrazi. Projektna dokumentacija mora obuhvatiti ispitivanja postojeće kolničke konstrukcije, te analizu svih tehničkih opcija obnove kolnika. Projektant je dužan predložiti optimalna rješenja s financijskog stajališta te tehničko prometne opravdanosti. Nakon izrade projektne dokumentacije i ishođenja dozvole za rekonstrukciju potrebno je rekonstruirati postojeću državnu cestu ‐ ulica 12. Redarstvenika. Procijenjena vrijednost projektne dokumentacije i radova je 8.700.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2020. – 2022. |

**Projekt rekonstrukcije postojećeg i dogradnja novog mosta na DC2 ‐ ul. K. A. Stepinca ‐ Frankopanska**

Izrada projektne dokumentacije i ishođenje dozvole za rekonstrukciju nije ugovoreno. Potrebno izraditi projektnu dokumentaciju za rekonstrukciju postojećeg i dogradnju novog mosta na državnoj cesti DC2 preko rijeke Vuke u ulici Kardinala A. Stepinca ‐ Frankopanska. Za postojeći most nije provedeno ispitivanje opterećenja od vremena Domovinskog rata, a obnovljen je samo završni sloj asfalta. Nakon izrade projektne dokumentacije i ishođenja dozvole za građenje potrebno je rekonstruirati postojeću državnu cestu i postojeći mosta na državnoj cesti DC2 preko rijeke Vuke u ulici Kardinala A. Stepinca ‐ Frankopanska. Procijenjena vrijednost projektne dokumentacije je 9.250.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2020. – 2022. |

**Projekt rekonstrukcije DC2 K. A. Stepinca ‐ Frankopanska**

Izrada projektne dokumentacije i ishođenje dozvole za rekonstrukciju nije ugovoreno. Potrebno izraditi projektnu dokumentaciju za rekonstrukciju državne ceste od početka ulice Kardinala Alojzija Stepinca do Frankopanske ulice (cca 1.200,00 m). Izgradnjom nove gradske tržnice stekli su se preduvjeti za rekonstrukciju ulice primjerene gradskom središtu. Nakon izrade projektne dokumentacije i ishođenja dozvole za rekonstrukciju potrebno je rekonstruirati postojeću državnu cestu od početka ulice Kardinala Alojzija Stepinca do kraja Frankopanske ulice. Procijenjena vrijednost projektne dokumentacije i radova je 8.300.000,00 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2021. – 2022. |

**Projekt rekonstrukcije ulice Vinkovačka cesta – DC55 (cca. 2.500,00 m)**

Potrebno izraditi projektnu dokumentaciju za rekonstrukciju državne ceste DC55 – ulice Vinkovačka (cca 2.500,00 m). Projektna dokumentacija za izgradnju postojeće državne ceste D5S je nestala u Domovinskom ratu. Redovnim održavanjem je presvučen završni sloj asfalta na cijeloj dionici u više navrata ali uslijed intenzivnog teretnog prometa protekom vremena pojavljuju se novi kolotrazi. Projektna dokumentacija mora obuhvatiti ispitivanja postojeće kolničke konstrukcije, te analizu svih tehničkih opcija obnove kolnika. Projektant je dužan predložiti optimalna rješenja s financijskog stanovišta te tehničko prometne opravdanosti. Procijenjena vrijednost je 500.000 kn.

|  |  |
| --- | --- |
| NOSITELJ: | Hrvatske ceste d.o.o. |
| NAČIN FINANCIRANJA: | Sredstva Hrvatskih cesta d.o.o. |
| DINAMIKA PROVEDBE: | 2022. |

*4.1.2. Nerazvrstane ceste*

Ministarstvo mora, prometa i infrastrukture i Hrvatske ceste d.o.o. će nakon donošenja smjernica ekonomske i fiskalne politike za razdoblje 2020. - 2022. utvrditi ovisno o raspoloživim financijskim mogućnostima dinamiku izvršenja projekata na nerazvrstanim cestama o čemu će Vlada Republike Hrvatske donijeti posebnu odluku.

4.2. ŽELJEZNIČKI PROMET

**Nadogradnja i elektrifikacija postojeće željezničke pruge od značaja za međunarodni promet M601 Vinkovci - Vukovar**

U tijeku je realizacija projekta "Nadogradnja i elektrifikacija postojeće željezničke pruge od značaja za međunarodni promet M601 Vinkovci - Vukovar" koji je sufinancira Europska unija iz Operativnog programa Konkurentnost i kohezija te je 21. svibnja 2018. godine potpisan Ugovor o dodjeli bespovratnih sredstava, a vrijednost prihvatljivih troškova iznosi 516.330.736, 35 kuna, od čega se planira uložiti 485.299.259,08 kn u željezničku infrastrukturu na području Vukovarsko-srijemske županije.

Ovo je izuzetno značajan projekt jer se radi o obnovi i elektrifikaciji te podizanju maksimalne brzine pruge na 120 km/h. Ova pruga povezuje koridor RH1 (osnovna TEN-T mreža; bivši X. paneuropski koridor) i riječni plovni put na Dunavu na teritoriju Republike Hrvatske (TEN-T koridor Rajna – Dunav; VII. paneuropski koridor), a njena modernizacija će pridonijeti gospodarskom razvoju Grada Vukovara i Vukovarsko-srijemske županije.

|  |  |
| --- | --- |
| NOSITELJ: | HŽ INFRASTRUKTURA d.o.o. |
| NAČIN FINANCIRANJA: | Operativni program konkurentnost i kohezija (2014.-2020.) |
| DINAMIKA PROVEDBE: | Radovi planirani u periodu 2019 –2021. |

**5. Uklanjanje ruŠevina i sanacija POTPORNIH ZIDOVA**

U tijeku je postupak u kojem će Ministarstvo graditeljstva i prostornoga uređenja u suradnji s Gradom Vukovarom utvrditi okvire suradnje na dva projekta:

1. uklanjanje ruševina zgrada oštećenih u domovinskom ratu, uz suglasnost njihovih vlasnika
2. sanacija oštećenih potpornih zidova od opeke, kojima su se u prošlosti osiguravali zasjeci i padine u reljefu gradskog područja.

Po utvrđenju okvira suradnje, pristupit će se izradi Sporazuma o suradnji kojom se planira pomoći Gradu Vukovaru u izvršenju ovih projekata.

Ministarstvo obrane odnosno Hrvatska vojska u skladu sa svojom ustavnom ulogom, misijama i zadaćama, među kojima je pomoć civilnim institucijama i lokalnom stanovništvu, do sada je pružala i nastavit će tijekom razdoblja iz ovoga Programa pružati pomoć u uklanjanju ruševina oštećenih ili uništenih zgrada i drugih objekata u Gradu Vukovaru oštećenih u Domovinskom ratu, o čemu Ministarstvo obrane i Grad Vukovar sklapaju sporazume.

**6. GOSPODARSKI I SOCIJALNI RAZVITAK GRADA VUKOVARA**

Sporazumom o međusobnoj suradnji na izradi Programa obnove komunalne i elektroenergetske infrastrukture Grada Vukovara za razdoblje 2017.-2021. godine definirane su aktivnosti kojima Program doprinosi, a odnose se na unaprjeđenje prostorne uređenosti, prometne povezanosti, povećanje korištenja obnovljivih izvora energije te ukupnog gospodarskog i socijalnog razvitka Grada Vukovara. U razdoblju od studenoga 2016. godine do danas, uz koordinaciju Ministarstva regionalnoga razvoja i fondova Europske unije, potpisano je ukupno 18 projekata ukupne vrijednosti 143.760.524,55 kn (od čega je 119.613.062,05 kn bespovratnih sredstava) koji doprinose ciljevima Programa. Riječ je o sljedećim projektima (detaljno u Tablici 1.):

* 6 projekata ukupne vrijednosti 13.083.200,66 kn kojima se sufinancira Energetska obnova zgrada i korištenje obnovljivih izvora energije u javnim ustanovama koje obavljaju djelatnost odgoja i obrazovanja;
* 6 projekata ukupne vrijednosti 17.078.750,48 kn kojima se sufinancira Energetska obnova višestambenih zgrada;
* 2 projekta ukupne vrijednosti 54.061.183,23 kn u zdravstvenom sektoru kojima se doprinosi poboljšanju pristupa primarnoj zdravstvenoj zaštiti kroz nabavu medicinske opreme, infrastrukturne radove (ugradnja dizala), edukacije zdravstvenih djelatnika u domovima zdravlja u Vinkovcima, Vukovaru i Županji te poboljšanju pristupa dnevnim bolnicama i dnevnoj kirurgiji u Općoj županijskoj bolnici Vukovar i bolnici hrvatskih veterana;
* projekt integracije kulturne i povijesne baštine Franjevačkog samostana u turističku ponudu Grada Vukovara ukupne vrijednosti 15.522.827,31 kn kojim se, kroz ulaganje u obnovu i očuvanje jednog nepokretnog i četiri pokretna kulturna dobra, nastoji unaprijediti razvoj turističko - edukativnih potencijala;
* projekt izgradnje prvog studenskog doma u Vukovarsko-srijemskoj županiji ukupne vrijednosti 22.911.080,83 kn kojim se doprinosi unaprjeđenju smještajnih kapaciteta za studente, posebice studente u nepovoljnom položaju;
* projekt izgradnje gradske tržnice u naselju Olajnica u Vukovaru, ukupne vrijednosti 21.103.482,04 kn, čiji je cilj stvoriti centralno mjesto za trženje lokalnih proizvoda i povećati dostupnost kvalitetne ponude građanima koje će doprinijeti jačanju poduzetništva i konkurentnosti malih i srednjih poduzeća te ukupnom gospodarskom i socijalnom razvitku Grada Vukovara;
* projekt obnove centralne kuhinje za prehranu djece u vrtićima ukupne vrijednosti 700.646,25 kn čiji je cilj stvaranje uvjeta za pripremu obroka za dječje vrtiće u Gradu Vukovaru čime se unaprjeđuje kvaliteta života građana, osobito onih najmlađih, a samim time osigurava se kvalitetnija usluga građanima Vukovara koji participiraju u troškovima financiranja prehrane u dječjim vrtićima.

Tablica 1. Popis projekata koji doprinose ciljevima Programa obnove komunalne i elektroenergetske infrastrukture Grada Vukovara za razdoblje 2019.-2022. godine

| **Naziv projekta** | **Ukupna bespovratna sredstva (kn)** | **Ukupni prihvatljivi izdaci (kn)** |
| --- | --- | --- |
| Energetska obnova zgrade i dvorane Osnovne škole Mitnica na adresi Fruškogorska 2, Vukovar | 2.014.714,91 | 3.321.093,52 |
| Energetska obnova zgrade Osnovne škole Dragutina Tadijanovića na adresi 204. Vukovarske brigade 24A, Vukovar | 2.460.753,97 | 4.064.491,94 |
| Energetska obnova zgrade Ekonomske škole Vukovar na adresi Stjepana Filipovića 6, Vukovar | 1.716.904,04 | 2.798.310,66 |
| Energetska obnova zgrade Dobrovoljno vatrogasno društvo Vukovar na adresi Trg Matije Gupca 2, Vukovar | 588.829,94 | 944.071,75 |
| Energetska obnova zgrade Doma za starije i nemoćne osobe Vukovar na adresi Šibenska 14, Vukovar | 908.571,68 | 1.419.770,24 |
| Energetska obnova zgrade Društva "Naša djeca" na adresi Kardinala A. Stepinca 48, Vukovar | 339.717,16 | 535.462,55 |
| Energetska obnova višestambene zgrade na adresi 204. Vukovarske brigade 79, 81, Vukovar | 1.318.433,74 | 2.190.789,13 |
| Energetska obnova višestambene zgrade na adresi Josipa Jurja Strossmayera 5a, 5b, Vukovar | 1.630.903,12 | 2.913.314,36 |
| Energetska obnova višestambene zgrade na adresi Vladimira Nazora 14, 16, Vukovar | 1.071.769,82 | 2.071.352,90 |
| Energetska obnova višestambene zgrade na adresi 204. Vukovarske brigade 83, 85, Vukovar | 1.318.527,43 | 2.190.899,33 |
| Energetska obnova višestambene zgrade na adresi Dunavska 5, Vukovar | 2.870.274,75 | 5.515.032,24 |
| Energetska obnova višestambene zgrade na adresi 204. Vukovarske brigade 87,89, Vukovar | 1.322.210,21 | 2.197.362,52 |
| Integracija kulturne i povijesne baštine Franjevačkog samostana u turističku ponudu Grada Vukovara | 7.972.532,81 | 15.522.827,31 |
| Poboljšanje uvjeta za pružanje primarne zdravstvene zaštite u Vukovarsko-srijemskoj županiji | 8.085.509,54 | 9.512.364,17 |
| Poboljšanje isplativosti i pristupa dnevnim bolnicama i dnevnoj kirurgiji u općoj županijskoj bolnici | 44.548.819,06 | 44.548.819,06 |
| Izgradnja gradske tržnice u naselju Olajnica u Vukovaru | 17.937.959,73 | 21.103.482,04 |
| Centralna kuhinja za prehranu djece u vrtićima | 595.549,31 | 700.646.25 |
| Izgradnja studentskog doma u Vukovaru | 22.911.080,83 | 22.911.080,83 |
| **UKUPNO** | **119.613.062,05** | **143.760.524,55** |

U sklopu OPKK-a, SC9b1 provodi se Program integrirane fizičke, gospodarske i socijalne regeneracije malih gradova na ratom pogođenim područjima. Program zajednički provode Ministarstvo regionalnoga razvoja i fondova Europske unije (MRRFEU) i Ministarstvo rada i mirovinskoga sustava (MRMS), a ukupna alokacija iznosi 120 milijuna eura bespovratnih sredstava (od čega 100 milijuna eura iz EFRR-a i 20 milijuna eura iz ESF-a). Program se provodi na pet odabranih pilot područja: Vukovar, Beli Manastir s općinom Darda, Petrinja, Benkovac i Knin. Pilot područja odabralo je MRRFEU temeljem kriterija unaprijed definiranih u OPKK, a to su: indeks višestruke deprivacije, veličina grada (10.000 do 35.000 stanovnika) te status okupiranosti tijekom Domovinskog rata, pri čemu je jedno od pilot područja trebalo ispunjavati kriterij značajnog udjela romskog stanovništva. Svako odabrano pilot područje izradilo je svoj Intervencijski plan u kojem su definirani projekti koje pilot gradovi planiraju provesti do kraja 2023. godine. Tako je u okviru spomenutog Programa 31. ožujka 2017. godine pokrenut Poziv Provedba Intervencijskog plana Grada Vukovara alokacije 123.153.260,00 kn, koji je isključivo namijenjen za provedbu projekata iz IP Grada Vukovara. U sklopu navedenog Poziva sklopljena su dva ugovora za projekte Grada Vukovara. Prvi je projekt „Izgradnja gradske tržnice u naselju Olajnica“, koji je Grad Vukovar provodio u suradnji sa partnerom Fondom za obnovu i razvoj Grada Vukovara. Ukupna vrijednost projekta je bila 22.635.671.61 kn, od čega 17.937.959.73 kn bespovratnih sredstava. Ugovor o dodjeli bespovratnih sredstava sklopljen je 28. listopada 2017. godine. Provedba projekata je završena 31. prosinca 2017. godine, a rezultat je izgrađena nova gradska tržnica, opremljena svim poslovnim, logističkim, trgovačkim, društvenim i ugostiteljskim sadržajima. Drugi projekt je „Centralna kuhinja za prehranu djece u vrtićima“ koji je ugovoren 21. rujna 2018. i trenutačno je u provedbi. Ukupna vrijednost projekta je 700.646.25 kn, od čega 595.549.31 kn otpada na bespovratna sredstva.

31. ožujka 2017. godine objavljen je i poziv Priprema dokumentacije i izgradnja kapaciteta za provedbu intervencijskih planova malih gradova na ratom pogođenim područjima ukupne alokacije 39.407.381,00 kn, od čega je za Grad Vukovar planirano 9.985.056,00 kn. Poziv je namijenjen svim pilot područjima u svrhu pripreme projekata iz intervencijskih planova (priprema projektne dokumentacije) i jačanje kapaciteta za upravljanje intervencijskim planovima. Po navedenom Pozivu sklopljena su tri ugovora za projekte Grada Vukovara, i to: „Priprema dokumentacije za izgradnju Ekonomske škole Vukovar“ ukupne vrijednosti 2.700.000,00 kn (od čega bespovratna sredstva iznose 2.271.200.00 kn), „Priprema dokumentacije za rekonstrukciju zgrade „Radnički dom“ u Borovu naselju i prenamjenu u prostor Veleučilišta „Lavoslav Ružička“ u Vukovaru“ ukupne vrijednosti 2.200.000,00 kn (od čega bespovratna sredstva iznose 1.870.000.00 kn) te „Priprema tehničke dokumentacije za projekt Adica“ ukupne vrijednosti 951.613.51 kn (od čega bespovratna sredstva iznose 718.844,43 kn).

26. siječnja 2018. godine u okviru Programa pokrenut je i Poziv Razvoj poduzetništva u Gradu Vukovaru, a namijenjen za provedbu projekata malih i srednjih poduzetnika na području Grada Vukovara s alokacijom od 7.000.000,00 kuna, od čega 4.000.000,00 kn kroz regionalne potpore s maksimalnim intenzitetom potpore od 45% za mikro i mala poduzeća, odnosno 35 % za srednja poduzeća te 3.000.000,00 kn kroz potpore male vrijednosti s maksimalnim intenzitetom potpore od 85% za mikro, mala i srednja poduzeća.

**Strateški projekt “Arheološki park Vučedol”**

* Korisnik: Muzej vučedolske kulture
* Partneri na projektu: Grad Vukovar, Lučka uprava Vukovar, Turistička zajednica Grada Vukovara, Ministarstvo kulture
* Ukupna vrijednost ulaganja: cca 118 mil. kn
* Udio EU sredstava u ulaganju (bespovratna sredstva): cca 100 mil. kn.
* Glavne aktivnosti projekta usmjerene su na izgradnju i uređenje i revitalizacije arheološkog lokaliteta „Vučedol“ (uključuje npr. rekonstrukcija i opremanje vučedolskog naselja in situ, rekonstrukcija megarona i sojenica, izgradnja planetarija i info punkta te izradu plana upravljanja) te izgradnju i uređenje komunalne i turističko-ugostiteljske infrastrukture (uključuje npr. izvedbu arheološke sonde, uređenje okoliša, rekonstrukciju restorana, izgradnju putničkog i komunalno pristaništa te rješavanje problema odvodnje te pristupačnosti (ceste, pješačko-biciklističke staze, parkirališta, javna rasvjeta))
* Očekivano trajanje provedbe: 06/2022

**7. NEKRETNINE U VLASNIŠTVU REPUBLIKE HRVATSKE**

Ministarstvo državne imovine u suradnji s nadležnim Državnim odvjetništvom rješava imovinskopravne odnose na nekretninama u vlasništvu Republike Hrvatske, na kojima se planiraju infrastrukturni i drugi zahvati u prostoru, te prioritetno postupa po zahtjevima podnesenima od strane Grada Vukovara i trgovačkih društava u vlasništvu Grada Vukovara, uvažavajući činjenicu da je Zakonom o obnovi i razvoju Grada Vukovara propisano da su obnova i razvoj Grada Vukovara od interesa za Republiku Hrvatsku, s ciljem ubrzane obnove i razvoja Grada Vukovara i otklanjanja posljedica razaranja građevina i drugih posljedica nastalih tijekom Domovinskog rata.

Tijekom 2017. godine između Republike Hrvatske, Ministarstva državne imovine i Grada Vukovara sklopljen je ugovor o darovanju nekretnina koje u naravi predstavljaju gradsko plivalište, sportsku dvoranu i sportsko igralište, te ugovor o darovanju nekretnina u svrhu izgradnje gradske tržnice u naselju Olajnica u Vukovaru, ukupne vrijednosti 1.000.433,00 kuna.

Ministarstvo državne imovine i dalje će prioritetno postupati po zahtjevima koji se odnose na obnovu komunalne i elektroenergetske infrastrukture Grada Vukovara, kao i po svim drugim zahtjevima za rješavanje imovinskopravnih odnosa na nekretninama u vlasništvu Republike Hrvatske na području Grada Vukovara.

**8. OSTALA PRAVNA PITANJA I PRIMJENA PRAVILA O DRŽAVNIM POTPORAMA**

U odnosu na mjere i predviđene aktivnosti sadržane u ovom Programu, izvršitelji/nositelji istih će kako prilikom pripremnih radnji projekta tako i u okviru njegove realizacije u potpunosti primijeniti i poštivati odredbe propisa kojim se uređuje područje državnih potpora (Zakon o državnim potporama), te druge relevantne propise i pravila o državnim potporama koje vrijede na području Europske unije i u nadležnosti su Europske komisije.

Prilikom provedbe i svih drugih radnji koje čine pojedini projektni zadatak i aktivnost predviđenu u ovom Programu sa svrhom ostvarenja pune pravne sigurnosti izvršitelji/nositelji ovih mjera vodit će računa i u cijelosti primijeniti načela i pravila o državnim potporama i pritom razmotriti elemente postojanja istih, a sa svrhom osiguranja pune primjene pravila iz ovog područja.

**9. REKAPITULACIJA PROGRAMA**

U tablici 2. prikazani su predviđeni projekti na području Grada Vukovara u ovom programskom razdoblju te njihova procijenjena vrijednost prema skupini.

Tablica 2. Projekti na području Grada Vukovara i njihova procijenjena vrijednost u ovom programskom razdoblju

| **Vrsta projekta** | **Broj planiranih projekata** | **Procijenjena vrijednost projekata (kn)** |
| --- | --- | --- |
| Vodno – komunalna infrastruktura | 13 | 315.490.130,00 |
| Elektroenergetska infrastruktura | 1 | 50.500.000,00 |
| Cestovna infrastruktura | 18 | 241.747.000,00 |
| Željeznička infrastruktura | 1 | 485.299.259,08 |
| Gospodarski i socijalni razvitak Grada Vukovara – projekti iz OPKK | 18 | 143.760.524,55 |
| Program integrirane fizičke, gospodarske i socijalne regeneracije malih gradova na ratom pogođenim područjima – Grad Vukovar | 7 | 85.563.386,50 |
| Strateški projekt “Arheološki park Vučedol” | 1 | 118.000.000,00 |
| **UKUPNO** | **59** | **1.440.360.300,13 kn** |

Kroz ovaj Program u predviđenom razdoblju planira se provesti ukupno 59 projekata, a kroz koje se u obnovu komunalne i elektroenergetske infrastrukture Grada Vukovara planira uložiti ukupno 1.440.360.300,13 kn.